J E G Y Z Ő K Ö N Y V

**Készült:** a Hajdú-Bihar Megyei Önkormányzat Közgyűlésének 2016. május 6-án 9.00 órakor kezdődő nyilvános üléséről, a Megyeháza Árpád termében (4024 Debrecen, Piac u. 54). Jelen van 23 fő közgyűlési tag a jegyzőkönyvhöz mellékelt jelenléti ív szerint.

|  |  |  |  |
| --- | --- | --- | --- |
|  | **Közgyűlési névsor:****Képviselő** | **Jelenlét** | **Képviselőcsoport** |
|  | Antal Szabolcs | igen | FIDESZ-KDNP |
|  | Bernáth László | igen | FIDESZ-KDNP |
|  | Bíró László | igen | JOBBIK |
|  | Bódi Judit | igen | MSZP |
|  | Buczkó József | igen | FIDESZ-KDNP |
|  | Bulcsu László | igen | FIDESZ-KDNP |
|  | Dombi Imréné | igen | FIDESZ-KDNP |
|  | Demeter Pál | igen | JOBBIK |
|  | Gál László Csaba | igen | JOBBIK |
|  | Gyula Ferencné | nem | MSZP |
|  | Kiss Attila | igen | FIDESZ-KDNP |
|  | Kocsis Róbert | igen | FIDESZ-KDNP |
|  | Koroknai Imre | igen | FIDESZ-KDNP |
|  | Kovács Zoltán | igen | FIDESZ-KDNP |
|  | Ménes Andrea | igen | FIDESZ-KDNP |
|  | Mohácsi László | igen | JOBBIK |
|  | Nagy Zsolt | igen | MSZP |
|  | Pajna Zoltán | igen | FIDESZ-KDNP |
|  | Rigán István | igen | JOBBIK |
|  | Simon Zoltán | igen | FIDESZ-KDNP |
|  | Tasi Sándor | igen | FIDESZ-KDNP |
|  | Timár Zoltán | igen | FIDESZ-KDNP |
|  | Tóth József | igen | DK |
|  | Vértesi István | igen | JOBBIK |

**Pajna Zoltán**

Megállapítja, hogy a Hajdú-Bihar Megyei Önkormányzat Közgyűlése határozatképes, mert a 24 megyei közgyűlési tagból 19 tag van jelen. Az ülést megnyitja.

**Szavazásra teszi fel a lejárt határidejű határozatok végrehajtásáról szóló jelentést, melyet a közgyűlés 19 igen, 0 nem szavazattal, 0 tartózkodás mellett elfogadva a következő határozatot hozza:**

**33/2016. (V. 6.) MÖK határozat**

A közgyűlés a Hajdú-Bihar Megyei Önkormányzat Közgyűlése és Szervei Szervezeti és Működési Szabályzatáról szóló 1/2015. (II. 2.) önkormányzati rendelet 17. § (1) bekezdése alapján a következő lejárt határidejű határozatok végrehajtásáról szóló jelentést elfogadja:

20/2016. (IV. 1.) MÖK határozat, 23/2016. (IV. 1.) MÖK határozat, 24/2016. (IV. 1.) MÖK határozat, 26/2016. (IV. 1.) MÖK határozat, 27/2016. (IV. 1.) MÖK határozat, 28/2016. (IV. 1.) MÖK határozat, 30/2016. (IV. 1.) MÖK határozat.

**Pajna Zoltán**

Javasolja 7. napirendi pontként a „Tag és póttag delegálása a Terület-és településfejlesztési Operatív Program döntés-előkészítő bizottságaiba” című előterjesztés napirendre való felvételét. Megállapítja, hogy a módosított napirendhez hozzászólás, javaslat nincs.

**Szavazásra teszi fel a módosított napirendet, melyet a közgyűlés 19 igen, 0 nem szavazattal, 0 tartózkodás mellett elfogadva a következő határozatot hozza:**

**34/2016. (V. 6.) MÖK határozat**

A Hajdú-Bihar Megyei Önkormányzat Közgyűlése a 2016. május 6-ai munka ülése napirendjét a következők szerint fogadja el:

1. Beszámoló Hajdú-Bihar megye közbiztonságának helyzetéről és a határőrizet rendjéről
2. A Hajdú-Bihar Megyei Önkormányzat 2015. évi költségvetési rendeletének módosítása
3. A Hajdú-Bihar Megyei Önkormányzat 2015. évi zárszámadásáról szóló rendelet elfogadása
4. A Hajdú-Bihar Megyei Önkormányzat 2016. évi költségvetési rendeletének módosítása
5. Jelentés a Hajdú-Bihar Megyei Önkormányzat és a Hajdú-Bihar Megyei Önkormányzati Hivatal 2015. évi belső ellenőrzéséről
6. Pályázat benyújtása a TOP 1.2.1-15 kódszámú „Társadalmi és környezeti szempontból fenntartható turizmusfejlesztés” tárgyú felhívásra
7. Tag és póttag delegálása a Terület-és településfejlesztési Operatív Program döntés-előkészítő bizottságaiba
8. A Hajdú-Bihar Megyei Fejlesztési Ügynökség Nonprofit Kft. 2015. évi számviteli törvény szerinti beszámolójának elfogadása
9. Tájékoztató az INNOVA Nonprofit Kft. 2015. évi számviteli törvény szerinti beszámolójáról
10. Az Észak-Alföldi Regionális Fejlesztési Ügynökség Nonprofit Kft. „v.a.” 2015. évi számviteli törvény szerinti beszámolójának elfogadása
11. A Hajdú-Bihar Megyei Vállalkozásfejlesztési Alapítvány 2015. évi beszámolójának elfogadása és mérlegének megállapítása
12. Sportösztöndíj adományozása (Zárt ülés!)

**Különfélék**

1. ***napirendi pont***

„Beszámoló Hajdú-Bihar megye közbiztonságának helyzetéről és a határőrizet rendjéről”

**Pajna Zoltán**

Köszönti dr. Halmosi Zsolt országos rendőrfőkapitány-helyettest, valamint dr. Gyurosovics József megyei rendőrfőkapitányt. Felkéri dr. Gyurosovics József urat, tegye meg a napirendi ponthoz készült kiegészítését.

**9.10-kor megérkezik Tóth József és Kiss Attila.**

**Dr. Gyurosovics József**

A 2015. év szakmai tevékenységük összességében kiegyensúlyozott és eredményes volt. Azonban az elmúlt év folyamán komoly kihívásokkal kellett szembenézniük, hiszen az illegális migráció az egész országot sújtotta, de különösen a déli határszakaszt, hiszen közel négyszázezer ember érkezett Magyarországon keresztül az Európai Unióba. Ebben a munkában minden megye rendőrszervezetének ki kellett vennie a részét, mely még ebben az évben is tart. Jelen pillanatban is több, mint száz fő vesz részt kollégái közül a határszakasz védelmében.

A kapitányság 2015. évi bűnügyi tevékenysége javult, büszkén mondja el, hogy a rendszerváltás óta először volt ilyen alacsony az ismertté vált bűncselekmények száma. A kiemelten kezelt bűncselekmények száma a 14 kategóriában közel felére esett vissza a 2012. évihez képest. Az emberölés, mint legsúlyosabb bűncselekmény száma is csökkent és az elmúlt évben valamennyi eset felderítésre került. A vagyon elleni bűncselekmény, mint leggyakoribb bűncselekmény vonatkozásában is azt mondhatja el, hogy csökkenés mutatkozott, a 2012. évihez képest 55%-os volt a javulás. A lakásbetörések eredményességi mutatói 30 %-kal emelkedtek, harmadával kevesebb betörés történt az előző évhez képest. A gépjármű lopások száma ötödével csökkent, míg a felderítések száma növekedett. A betöréses lopások felderítése tekintetében országosan harmadik helyen áll a megye. 2013-ban elmondta, hogy a rablások területén a legelégedetlenebb, mára komoly eredményeket tudnak felmutatni ezen a területen is, hiszen az eredményességük 40%-kal javult. A rendőrség elsődlegesen arra törekszik, hogy megakadályozza, hogy a kábítószer a terjesztőktől a fogyasztókig eljusson. Ezen a területen az eredményességük szintén javult. A kiemelkedő bűncselekmények felderítése tekintetében országosan második helyen szerepel a megyei kapitányság. A megyék összehasonlításában Hajdú-Bihar a 15. helyen szerepel a bűnügyi fertőzöttség alapján, melyre büszkék lehetnek.

A természetes személyek bűncselekmény áldozattá válása tekintetében is jelentős javulást tudnak felmutatni és ez azt jelenti, hogy kb. Vámospércs lakosságszámával egyenlő számú emberrel kevesebb vált bűncselekmény áldozatává az elmúlt három évben. Ez kb. 5300 főt jelent. A rendészeti tevékenységükkel kapcsolatosan elmondhatja, hogy a közterületre vezényelt rendőrök száma növekedett, javult az elfogások száma, emelkedtek a biztonsági intézkedések számai is. Azok az intézkedési sorozatok, melyeket bevezettek, meghozták az eredményeket. A közlekedésbiztonság területe az, ahol sajnálatos módon nem sikerült javítani az eredményeken. A mobil traffipaxok felállításával mindenképpen javulást várnak ezen a területen is. A balesetek okai évek óta nem változnak, a leggyakoribb okok a gyorshajtás, az elsőbbség meg nem adása. Személygépkocsival és a kerékpárral történik a legtöbb baleset, ezért 2016-ban olyan intézkedéseket terveznek, mely által a halálos kimenetelű balesetek számát csökkenteni tudják.

A migráció szempontjából a megye nem olyan fertőzött, mint a déli megyék. A három határátkelőhelynél a személyi forgalom közel egymillió fővel növekedett az elmúlt évben és a határátkelőhelyeknél a közúti járműforgalom is jelentősen megnőtt. A repülőtér vonatkozásában is jelentősen megnövekedett az utasforgalom és ez egyre csak növekedni fog, hiszen 2017-re 600.000 utast prognosztizáltak, mely szintén nagy kihívás elé fogja őket állítani.

A Belügyminisztérium évek óta végez egy felmérést, hogy az önkormányzatok hogyan értékelik a rendőrség munkáját. Elmondhatja, hogy a felmérések alapján az országos átlagot meghaladó mutatókkal rendelkeznek, a megkérdezettek 76 %-a –elsősorban a falvak lakossága - nyilatkozott úgy, hogy biztonságban érzi magát és erre nagyon büszke. A továbbiakban is együtt kívánnak működni mindazokkal, akik a közbiztonság érdekében tenni szeretnének. Megköszöni mindazon segítséget, melyet az eddigiek során a munkájukhoz kaptak. Külön köszöni az önkormányzatok vezetőinek a segítségét.

***Bizottsági vélemény***

**Bernáth László**

A Jogi, Ügyrendi és Társadalmi kapcsolatok Bizottsága a beszámoló elfogadását javasolja.

**Ménes Andrea**

A Fejlesztési, Tervezési és Stratégiai Bizottság az előterjesztés elfogadását javasolja.

**9.30-kor megérkezik Simon Zoltán**

***Hozzászólás***

**Rigán István**

Mint minden évben, most is ismertetni szeretné a MÁV területén az üzembiztonság helyzetét. A MÁV területén 123 esetben fordult elő sorompó rongálás, melyből Báránd-Sáp között 31 alkalommal, Debrecen-Sáránd között pedig 18 alkalommal került megrongálásra a fénysorompó. Ezeken a szakaszokon nagy az átmenő kamion forgalom és vélhetően ez okozhatja a nagyszámú rongálást. Vonatdobálás 9 esetben történt többségben Hajdúhadház térségében, de a Csapókertben is találkoztak vonatdobálóval. A rendőrséggel közösen tartottak a MÁV munkatársai ellenőrzéseket a Debrecen-Apafa-Bocsaikert-Hajdúhadház-Püspökladány térségében, melyet hasznosnak tart és célszerű lenne folytatni ezt a kezdeményezést.

A beszámolót alaposnak, jól szerkesztettnek tartja, a tényekre alapozva mutatja be a megye közbiztonságát, azonban felhívja a figyelmet a kábítószer terjedésének problémájára. Sajnálatos, hogy az országot is elárasztották különféle kábítószerekkel, fontosnak tartja, hogy ne csak a terjesztőket büntessék, hanem a megelőzésre is koncentráljanak. Püspökladány településen is tartottak felvilágosítás céljából egy „Töréspont” című rendezvényt, melyet igen hasznosnak tart és más településeknek is a figyelmébe ajánlja. Kiemeli a gócpontok felszámolásának szükségességét és a lakossági bejelentésekre való gyors reagálás fontosságát. Az ilyen jellegű büntetés 5 évre való megemelését is szükségesnek tartja.

**Tóth József**

Ez egy olyan terület, ahol mindig vannak újabb és újabb kihívások, soha nem lehetnek elégedettek a helyzettel. Mindig jönnek újabb problémák és minden időszaknak más és más problémái vannak. Volt, amikor a megélhetési bűnözés jelentett gondot, máskor az önkéntes rendcsinálók, a közelmúltban pedig a migránsok jelentettek problémát. Amikor a településeken tárgyalják a rendőrségi beszámolót, felmerül a kérdés, hogy a beszámolóban szereplő statisztika találkozik-e az emberek szubjektív biztonságérzetével. Véleménye szerint a két oldal találkozik egymással, hiszen az emberek nagyobb bizalommal fordul a rendőrség felé, nő a lakosság biztonságérzete. A droghelyzet azonban egy olyan terület, amelyen csak széles társadalmi összefogással lehet javítani. A korábbi évektől eltérően ma már nem csak a tehetősek problémája ez, hanem a szegényebbeké is. Minden ezzel kapcsolatos információ hasznos, mely gyors intézkedést igényel a felnövő generáció érdekében. A határozati javaslatban foglaltakat támogatja, azonban azt javasolja, hogy az elismerés adományozása ne a Megyenaphoz, hanem a rendőrség napjához Szent György napjához kapcsolódjon.

**9.55-kor Vértesi István távozik az ülésteremből.**

**Buczkó József**

Egy évvel ezelőtt ugyanitt került átnyújtásra az a csapatzászló, mely elismerésüket fejezték ki. Most hozzászólásaikban tudják elismerésüket kifejezni. Elmondhatja, hogy a statisztikai számok és az emberek érzései kezdenek összhangba kerülni. Hajdúnánás településen is elismerésüket fejezték ki a rendőrség számára a javuló eredményekért és mindezzel hozzájárultak a megye helyzetének javításához is. A kerékpárosok minden településen kockázati tényezőt jelentenek, ezért a jövőbeni tervek kapcsán javasolja, hogy tegyenek lépéseket annak érdekében, hogy a KRESZ oktatása napi szinten jelen legyen az oktatási intézményekben.

**Demeter Pál**

Tóth József hozzászólásában két dolog ragadta meg a figyelmét: a megélhetési bűnözés, valamint az önkéntes rendteremtés problematikája. Mindezeket olyan megvilágításban tette, mintha a megélhetési bűnözés elfogadható lenne, az önkéntes rendteremtés pedig nem. Ezt határozottan elutasítják. Véleménye szerint a felderítési mutatókon javítani szükséges, hiszen az elkövetők egy harmada nem ismert és a szabálysértések esetében ez az arány még rosszabb.

2015. decemberében Budapestre tartva a megye területén két traffipaxszal is találkozott, míg a többi érintett megyében eggyel sem. Megkérdezi, nem gondolja-e főkapitány, hogy ezért a jelenségért gondolnak az emberek a rendőrségre, mint pénzbehajtóra.

**Antal Szabolcs**

Fontosnak tartaná, hogy ne csak a drog terjesztőit büntessék, hanem a drog fogyasztókat is. A lakosság részére nem a számok fontosak, hanem az, hogy biztonságban érezhetik-e magukat és elmondhatja, hogy a megye lakosaira ez elmondható. A társszervek munkáját szintén fontosnak tartja, Hajdúsámson településen számíthat a rendőrség a polgárőrségre és ez fordítva is igaz.

**Kovács Zoltán**

Egyetért azzal, hogy a gyerekeket oktatni kell a közlekedésre, de óvva int attól, hogy az a tanrendbe beépítve történjen, annál is inkább, mivel jelenleg a tananyag csökkentését tervezik. Vannak más eszközök, melyek által a KRESZ oktatását népszerűsíthetik és jelenleg is vannak a rendőrség és az iskolák között ilyen jellegű programok és ezek erősítését javasolja. Fontosnak tartja, hogy a megye valamennyi településén van már körzeti megbízott és ennek erősítése révén a vidéki lakosság biztonságérzete is növekedhet. Megemlíti, hogy a Berettyóújfalui rendőrkapitányság épülete igen rossz állapotban van, a rendőrök méltatlan körülmények között dolgoznak. A lakosság szubjektív biztonságérzete növelésével a bűnözők szubjektív biztonságérzete csökkent és ez azt bizonyítja, hogy jó úton járnak és folytatni kell az eddigi eredményes munkát.

**Kiss Attila**

Hajdúböszörmény lakosai nevében elismerését fejezi ki, a településen érezhető az a javulás, ami a beszámolóból is kitűnik. A drog visszaszorítása érdekében nem csak a rendőrségnek van feladata, hanem a szülőknek is kötelessége, hogy jobban figyeljenek azokra a közösségekre, ahol megfordulnak a gyerekeik. Arra biztatja a főkapitányt, hogy az intézkedései által még tovább romoljon a bűnözők biztonsági érzete.

**Ménes Andrea**

Vámospércs település polgármestereként is azt érzékeli, hogy a lakosság biztonságérzete javult. Fontosnak tartja, hogy azok között a szereplők között, akik ebben közreműködnek, jó kapcsolat legyen és örömmel mondhatja el, hogy a rendőrség kiemelt figyelemmel kíséri a társszervekkel való együttműködést. Véleménye szerint az önkormányzatok is jobban igyekeznek a rendőrség munkáját segíteni, akár a térfigyelő rendszerek kialakításával is. Az utcákon is több rendőrt láthatnak az emberek, mely szintén a lakosság biztonságérzetét erősíti. Elismerését fejezi Hajdúhadház rendőr-kapitánya, Asztalos József részére, hiszen általa egy olyan stabil rendőri állomány áll rendelkezésre, akikre bármikor lehet számítani. Olyan a munkájuk, amivel sohasem lehetnek elégedettek, de arra kell törekedniük, hogy elmondhassák, mindent megtettek annak érdekében, hogy a legjobb legyen.

**Koroknai Imre**

Közlekedési szakemberként a Demeter Pál által elmondottakra kíván reagálni. Véleménye szerint helytelen dolog azt állítani, hogy a traffipaxok felállítása pénzbehajtás céljából történne. A valódi célja a gyorshajtás visszaszorítása a közlekedésbiztonság szempontjából. Más országokban még szigorúbbak a feltételek hiszen, dominószerűen kerülnek a traffipaxok felállításra. Elismerését fejezi ki a Balmazújvárosi kapitányság munkatársai részére, különösen a motoros közlekedés javítása érdekében végzett munkájukért.

**Timár Zoltán**

A statisztikák magukért beszélnek, a főkapitány által elmondottak olyan határozottak voltak, mint amilyen határozottan a kapitányságot vezeti. Véleménye szerint a szabályokat be kell tartani, Mikepércs polgármestereként örül annak, hogy a település határában került felállításra az új traffipax és annak is örül, hogy a Nagyvárad felé vezető úton jelen vannak a rendőrök. A közterületeken érzékelhető a rendőri jelenlét és ez megnyugtató. Az országos vezetés és a kormány is sokat tesz a rendőrség megítéléséért és ezek a változások pozitív irányúak. Az elmúlt évben sor került a rendőrség átszervezésére, így ma már Mikepércs település a debreceni kapitányság helyett a berettyóújfalui kapitánysághoz tartozik és elmondhatják, hogy korábbi félelmeikkel ellentétben a berettyóújfalui kapitányság munkatársai ugyanolyan figyelemmel kísérik a Mikepércsen élőket, mint amilyen figyelemmel tették ezt korábban a debreceni kapitányság munkatársai is. Örömmel számolhat be arról, hogy az átszervezés jól sikerült, a lakosok elégedettek a rendőrség munkájával. A napokban találkozott egy a településről elszármazott nyugállományban lévő rendőrrel, aki amikor meglátta az utcán a járőrszolgálatot teljesítő lovas rendőrt, azt mondta: „Olyan nyugalom van itt, lehet, hogy hazaköltözik.”

**Bódi Judit**

Meglepődött azon az adaton, hogy az ittas vezetések száma ilyen magas. Hajdúnánás település képviselő testületi ülésén felvetődött az elektromos kerékpárok elterjedése és ez által a közlekedésben felmerülő gondok, illetve a térfigyelő kamerák felszerelése felvetette a személyiségi jogok kérdését. A kiemelt ügyek vonatkozásában érintett Hajdúnánás is, ezért fontos, hogy a társszervek minél hatékonyabban a rendőrség segítségére legyenek hasonló esetekben.

**Tóth József**

Úgy gondolja, hogy mondandóját világosan fogalmazta meg és aki nem akarta nem is értette félre. Demeter Pál megjegyzését sajátos szövegértelmezési problémaként kezeli.

**Pajna Zoltán**

Kéri a közgyűlés tagjait, térjenek vissza abba a nyugodt légkörbe, ahogyan eddig is végezték a munkájukat.

**Demeter Pál**

Véleménye szerint aki hallani akarta, az hallotta, hogy Tóth József mire akart rávilágítani. Mivel más irányból is meg lett szólítva, ezért inkább arra kíván reagálni. Képviselő társának, Koroknai Imrének azt javasolja, hogy a teremben nem közlekedési szakemberként, hanem olyan politikusként kellene ülnie, aki meghallja az emberek szavát. Az embereknek pedig általában az a véleményük, hogy a traffipaxok pénzbehajtó célból kerülnek kihelyezésre. Jómaga meghallotta az emberek szavát és ezt tolmácsolta a főkapitány felé.

**Pajna Zoltán**

Felkéri dr. Gyurosovics Józsefet, reagáljon a felvetésekre-

**Dr. Gyurosovics József**

A püspökladányi kapitánysághoz tartozó Báránd-Sáp közötti vasúti átkelőhely évek óta neuralgikus pontja a kapitányságnak. Mind a MÁV-nak, mind a Közútkezelőnek el kell azon gondolkoznia, milyen módon lehetne a forgalom technikai problémát kezelni, hiszen biztos abban, hogy egyetlen kamionsofőr sem szándékosan kívánja megrongálni a sorompót. A vonatdobálások esetén értek el eredményeket, a visszaszorítása érdekében a szükséges intézkedéseket a hajdúhadházi kapitány megtette. A „Töréspont” program a megyéből indult el, törekszenek arra, hogy az minél több településre eljusson, mivel a szakemberek által tartott előadások után azt tapasztalta, hogy a fiatalok elgondolkoztak az ott elhangzottakon. 228 esetben indítottak eljárást kábítószerrel kapcsolatos bűncselekménnyel összefüggően. Ez nem jelenti azt, hogy csak a terjesztők ellen lépnek fel. A rendőrség jogalkalmazó szerv, legfontosabb feladatuk, hogy a kábítószer ne jusson el a fogyasztókhoz. Ha a jogszabályok szigorodnak, akkor azok szerint fognak dolgozni. Örül annak, hogy az is felvetődött, hogy ez nem csak a rendőrség problémája, hanem egy széles körű társadalmi probléma, melyet összefogás nélkül nem tudnak majd megoldani. A statisztikai adatok helyett számára is fontosabbak az emberek véleménye és örömmel mondhatja el, hogy egyre több köszönő levelet kap az állampolgároktól. Ha a statisztikai adatok és a vélemények közelítenek egymáshoz, valóban az mutatja meg, hogy jó irányban haladnak.

A kerékpárral közlekedők száma magasabb a megyében más megyékhez viszonyítva. Berettyóújfaluban KRESZ parkot avattak, de már óvodásoknak is szerveztek oktatást, hogyan kell közlekedni. Az időskorúak tekintetében ugyan olyan problémát jelent a helyes közlekedésre tanítás. Az elektromos kerékpárral közlekedőkre ugyanazok a szabályok vonatkoznak, fontos, hogy a KRESZ oktatását minél előbb megismerhessék az emberek.

Főkapitányként kijelentheti, hogy amíg a megyében a sebesség túllépése az első baleseti ok, addig továbbra is ki lesznek helyezve a traffipaxok párhuzamosan a mobil traffipaxokkal együtt. El kell jutniuk ahhoz az állapothoz, amikor az önkéntes jogkövetés rendszere működik.

Visszautasítja azt a kijelentést, hogy a rendőrség pénzbehajtás céljából helyezi ki a traffipaxokat. A társszervekkel, köztük a katasztrófavédelemmel, a polgárvédelemmel, az önkormányzatokkal jó kapcsolatot ápolnak és ezt tovább tervezi erősíteni.

A kapitányságok épületeinek állapotát jól ismeri, az elmúlt évben a Hajdúnánási kapitányság tudott korszerű körülmények közé költözni a helyi önkormányzat támogatásával. Mivel az ilyen jellegű beruházásoknak költségvetési vonzata van, maguk is élnek a pályázati lehetőségekkel. Az ittasan vezetők száma valóban magas, a visszaszorítása érdekében előtérbe helyezték a finn módszert, mely szerint egy adott szakaszon valamennyi járművezetőt ellenőriznek és ez egy visszatartó erő. A térfigyelő kamerák felszerelését hasznosnak tartja, sajnos találkozott olyan településvezetővel, aki azért nem tudott indulni az erre vonatkozó pályázaton, mert a település közbiztonsága jó volt. Véleménye szerint ezen a pályázati rendszeren változtatni kell, hogy ne legyen kizáró ok, ha jó a település közbiztonsága.

**Pajna Zoltán**

Felkéri dr. Halmosi Zsolt országos rendőr-főkapitány helyettest, tegye meg hozzászólását.

**Dr. Halmosi Zsolt**

Az országos rendőr-főkapitányság valamennyi megye értékelését elvégezte, melyen Hajdú-Bihar megye kiemelkedő értékelést kapott. 2015-ben több alkalommal nehéz helyzetben végezték a rendőrök a munkájukat, de mindig tudták, hogy mi a feladatuk. A megye rendőrei minden alkalommal helyt álltak még, ha a családjaiktól távol kellett szolgálatot teljesíteniük is. Mindezekért nem várnak hálát, de az elismerő szavak az állománynak új erőt adnak ahhoz, hogy ezeket a feladatokat a jövőben is el tudják végezni. A statisztikai adatok azt mutatják, hogy az ország, a megye közrendje stabil, szélsőségektől mentes. Nem véletlen, hogy a rendőrség bizalmi indexe a rendszerváltozást követően 2015-ben emelkedett a legmagasabb szintre. Az sem véletlen, hogy a lakosság 75%-a elégedett azokkal az intézkedésekkel, amelyeket a kormány hozott a migrációval kapcsolatos kérdésekben. Fegyelmezett rendőrök nélkül az elmúlt év kihívásait nem tudták volna abszolválni. Kollégái a nehéz „ellenszél” ellenére is állták a sarat, a nehéz helyzetekben is higgadtak maradtak. Korábbi rendőr-főkapitányként megtapasztalta, hogy a megyében szolgáló rendőrök komolyan veszik a feladataikat. Az elhangzott elismerő szavak azt bizonyítják, hogy jó úton haladnak. A jelen lévő kapitányok legyenek büszkék arra, amilyen eredményeket elértek és köszönjék meg az állományuknak. A nyolc kapitányság közül hatban korszerű körülmények között dolgoznak. A forrásaikat be kell osztaniuk, ha azok nem állnak korlátlanul rendelkezésre.

A leghatározottabban visszautasítja, hogy a traffipaxok pénzbehajtás célját szolgálják. Azt szokta mondani, hogy a törvénytisztelő emberek csendesek, míg a törvényt sértőek hangosak.

A „Véd a rendszer” program indításakor utána nézett, hogy mi az emberek véleménye és a kommentelők nagy része azt követelte, hogy legyen rend a közutakon. Ezért nem késlekednek olyan eszközöket használni, amelyekkel kiszűrhetik mindazokat, akik nem megfelelően közlekednek. Nincs olyan elvárás a rendőri állománnyal szemben, hogy minél többet büntessen, de váltottak már le rendőrkapitányt ilyen elvárás miatt az az elvük, hogy annyit és ott kell büntetni, amennyi akkor és ott indokolt. 2014-ben azért marasztalta el a közlekedésrendészeti vezetőt, mert indokolatlanul magasnak tartotta a személyi okmányok hiánya miatt kiszabott büntetéseket. A kábítószer bűnözés az elkövetkező időszak legnagyobb kihívása lesz, mert míg korábban az emberek csak hétvégén fogyasztottak kábítószert, mára hétvégén alkoholt fogyasztanak, míg hétköznap kábítószert, mivel az olcsóbb, mint az alkohol. Ezért fontos, hogy a jog teljes szigorával lépjenek fel ellene, mert a gyermekeinket veszélyezteti ez a fajta magatartás. 15 éve küzdenek azért, hogy a közlekedési ismereteket az alaptantervbe foglalják. Sajnos ez máig nem történt meg, ezért a szülők felelőssége, hogy gyermekeiket megtanítsák a helyes közlekedésre. Arra törekednek, hogy az elkövetkező évben még jobb eredményekről számolhassanak be.

**Pajna Zoltán**

Valamennyi jelen lévőnek megköszöni az aktív részvételt. Kéri, hogy az előterjesztésben szereplő határozati javaslat helyett a kiosztott határozati javaslatot fogadja el a közgyűlés, melyben a közgyűlés elismerését fejezi ki a Hajdú-Bihar Megyei Rendőr-főkapitányság részére a megye közbiztonságának javítása érdekében kifejtett munkájáért, melynek jeléül elismerő oklevelet adományoz.

**Szavazásra teszi fel a Hajdú-Bihar megye közbiztonságának helyzetéről, valamint határőrizeti rendjéről szóló 2015. évi beszámolóról szóló határozati javaslatot, melyet a közgyűlés 18 igen, 0 nem szavazattal, 4 tartózkodás mellett elfogadva a következő határozatot hozza:**

**35/2016. (V. 6.) MÖK határozat**

A Hajdú-Bihar Megyei Önkormányzat Közgyűlése a rendőrségről szóló 1994. évi XXXIV. törvény 8. § (4) és (7) bekezdésében foglaltak alapján

1./ elfogadja a Hajdú-Bihar megye közbiztonságának helyzetéről, valamint határőrizeti rendjéről szóló 2015. évi beszámolót és megköszöni a Hajdú-Bihar Megyei Rendőr-főkapitányság munkáját.

2./ A Közgyűlés elismerését fejezi ki a Hajdú-Bihar Megyei Rendőr-főkapitányság részére a megye közbiztonságának javítása érdekében kifejtett munkájáért, melynek jeléül elismerő oklevelet adományoz.

3./ A közgyűlés felkéri elnökét, hogy az elismerő oklevelet a megyei rendőrfőkapitány részére adja át.

**Végrehajtásért felelős:** Pajna Zoltán, a megyei közgyűlés elnöke

**Határidő:** azonnal

**Pajna Zoltán**

Felkéri dr. Gyurosovics Józsefet, vegye át az oklevelet.

**Dr. Gyurosovics József**

Köszönetét fejezi ki a közgyűlésnek, megtisztelő számukra, hogy elismerik a munkájukat és továbbra is arra fognak törekedni, hogy a megyében élőket szolgálják.

**Pajna Zoltán**

**Szavazásra teszi fel a kitüntető díjak adományozásáról szóló rendelet módosításának előkészítéséről szóló határozati javaslatot, melyet a közgyűlés 17 igen, 0 nem szavazattal, 5 tartózkodás mellett elfogadva a következő határozatot hozza:**

**36/2016. (V. 6.) MÖK határozat**

A Hajdú-Bihar Megyei Önkormányzat Közgyűlése a Hajdú-Bihar Megyei Önkormányzat Közgyűlése és Szervei Szervezeti és Működési Szabályzatáról szóló 1/2015. (II. 2.) önkormányzati rendelet 18. § (2) bekezdés a) pontjára figyelemmel felkéri elnökét, hogy gondoskodjon a kitüntető díjak alapításáról és adományozásáról szóló 15/2004. (VII. 1.) HBMÖK rendelet módosításának előkészítéséről a megye közbiztonságának, határőrizeti rendjének megőrzése, javítása terén kiemelkedő tevékenységet végző, a Hajdú-Bihar Megyei Rendőr-főkapitányság állományában szolgálatot teljesítő rendőr munkájának elismerése érdekében.

**Végrehajtásért felelős:** Pajna Zoltán, a megyei közgyűlés elnöke

**Határidő:** 2016. június 30.

**Pajna Zoltán**

A rendelet módosítását tehát elő fogják készíteni és arról egy későbbi ülésén fog dönteni a közgyűlés, azonban most is van lehetőség arra, hogy elismerjék annak a rendőrnek a munkáját, aki az előző évben a legtöbbet tette a közrend és közbiztonság érdekében. A Jogi, Ügyrendi és Társadalmi Kapcsolatok Bizottsága javaslatot tett Emlékérme adományozására. Felkéri Árváné Pintye Erikát, ismertesse a bizottság javaslatát.

**Árváné Pintye Erika**

Hajdú-Bihar Megye Önkormányzatának Emlékérme adományozható azoknak, akik a tudományos, kulturális, sportéletben, a közigazgatásban, a megye nemzetközi kapcsolatainak építésében, a megye közbiztonságának javításában, vagy más területeken kimagasló eredményeket értek el, vagy tevékenységükkel (eredményeikkel) méltóvá válnak az elismerésre.

A Jogi, Ügyrendi és Társadalmi Kapcsolatok Bizottsága részére Emlékérem adományozását javasolja Asztalos János r. alezredes részére.

Asztalos János r. alezredes 1996. február 01. napjától teljesít szolgálatot a Rendőrség hivatásos állományában. Rendőri pályafutását a Miskolci Rendőr Szakközépiskola Szegedi Tagozatának elvégzését követően a Hajdú-Bihar Megyei Rendőr-főkapitányság Hajdúhadházi Rendőrkapitányság állományában kezdte közrendvédelmi szakterületen járőrvezetőként, majd 1997. július 01-jétől a Vámospércsi Rendőrőrs bűnügyi nyomozójaként tevékenykedett.

Tiszthelyettesként szolgálati feladatait mind közrendvédelmi, mind bűnügyi szakterületen példamutató hozzáállással és szakmai hozzáértéssel végezte. A Rendőrtiszti Főiskola közrendvédelmi szakán szerzett diploma eredményeként 2001. július 01-jei hatállyal a Magyar Köztársaság Belügyminisztere rendőr hadnaggyá nevezte ki, egyidejűleg a Vámospércsi Rendőrőrs őrsparancsnok-helyettese lett. 2002. március 01-jei hatállyal őrsparancsnoki kinevezésére került sor.

2010. december 16-tól 2013. november 31-ig a Hajdú-Bihar Megyei Rendőr-főkapitányság Bűnügyi Igazgatóság Bűnügyi Osztály Életvédelmi Alosztályán dolgozott előbb kiemelt főnyomozói beosztásban, majd megbízott alosztályvezetőként.

2013. december 01-jétől a Hajdúhadházi Rendőrkapitányság megbízott vezetője, majd 2014. október 01-jétől kinevezett kapitányságvezetője lett. Példaértékű hivatásszeretet és hivatástudat jellemzi, magas szintű elméleti felkészültségét, valamint a 20 éves rendőri szolgálat során szerzett gyakorlati tapasztalatait parancsnoki tevékenysége során kiemelkedő színvonalon alkalmazza. A rendőr-főkapitányság stratégiai célkitűzéseivel azonosul, az általa vezetett rendőrkapitányság szakmai tevékenysége példaértékű. Szolgálati feladatainak ellátása során többször részesült soron kívüli előléptetésben, illetve főkapitányi elismerésben.

A Hajdúhadházi Rendőrkapitányság vezetőjeként kifejtett tevékenységének köszönhetően a rendőrkapitányság illetékességi területén az elmúlt években jelentősen csökkent a regisztrált bűncselekmények száma, ami az elmúlt öt év viszonylatában a 2015. évben volt a legkevesebb.

Az irányítása alá tartozó szerv illetékességi területén kiegyensúlyozottá vált a közrend és közbiztonság, a lakosság szubjektív közbiztonságérzete jelentősen emelkedett, valamint számottevően csökkent a személyi sérüléssel járó közlekedési balesetek száma.

A lakosság részéről érkező pozitív visszajelzések eredményeként Hajdúhadház város polgármestere 2015. december 12-én a Városnapi ünnepélyes közgyűlésen polgármesteri emléktárgyat és oklevelet adott át részére.

Felkéri Asztalos Jánost, vegye át a díjat.

A díjat átadja Pajna Zoltán és Bernáth László.

**Pajna Zoltán**

**11.45-kor szünetet rendel el.**

**Szünet után a jelen lévő közgyűlési tagok száma: 20 fő**

**(A szünetben távozott Bódi Judit és Buczkó József)**

**Pajna Zoltán**

Felkéri Szendiné dr Orvos Erzsébetet, a Hajdú-Bihar Megyei Levéltár igazgatóját tartsa meg a Mi történt megyénkben ezer év alatt? -válogatás a májusi események közül című aktuális előadását.

**Szendiné dr Orvos Erzsébetet**

1561. május 1-én keltMéliusz Juhász Péter nevezetes könyve, a Szent Pál apostol levelének magyarázata, amely azért nevezetes, mert a Debreceni Nyomda első terméke volt. A Huszár Gál által a cívisvárosban meghonosított nyomdászat lehetőséget biztosított Meliusz Juhász Péternek, hogy református programját minél szélesebb körben terjeszthesse.

1608. máj. 23-ánBáthory Gábor erdélyi fejedelem kiváltságlevelében Nadányi Gergelynek, és száz hajdú katonájának adományozta az Újfalu és Szentkozma területén lévő birtokokat. Az adománylevéllel emelkedett ki a bihari jobbágyfalvak sorából a későbbi Berettyóújfalu, ezért is tartják május 23-án a város napját. Nadányi Gergely egyébként nem sokáig élvezte az adományban szereplő kiváltságokat, ugyanis kegyvesztetté vált. 1613-ban részt vett a fejedelem meggyilkolásában, amiért a medgyesi országgyűlés idején életével fizetett.

1857. május 28**-**án a magyarországi körútján lévő Ferenc József és felesége, Erzsébet Nagyváradról Debrecen felé tartva átutazott Derecskén is. Ferenc József utazásának célja az ország megismerése és a néppel való megbékélés volt. Derecskén „a lakosság ünneplőbe öltözve, zászlókat lengetve üdvözölte az uralkodói párt. Az utazás hírét a politikai és irodalmi életben nem mindenki fogadta osztatlan lelkesedéssel. Arany János például ekkor írta a Walesi bárdok című balladáját. Végül az utazás nem érte el célját: sem az uralkodó, sem a magyar nép ekkor még nem közeledett egymáshoz. 1889.óta, a chicagói véres sztrájkra emlékezve ünnepeljük hivatalosan május 1**-**ét. A néphagyományban ehhez a naphoz a májusfa állítása kapcsolódik, mely a természet újjászületésének szimbóluma. A népi hiedelem szerint, ha május 1-én esik az eső, jó termés várható. Ez a nap a 20. században fokozatosan vált szocialista ünneppé, sokáig a felvonulások, a majálisok és a sör-virsli ünnepe volt. A munka ünnepe mellett TV-t is ezen a napon kezdtünk nézni 1957-ben, hat éve pedig május elsején lettünk az Európai Unió tagjai, mely jelentősen megváltoztatták a megyében élők mindennapjait és lehetőségeit.

1908. máj. 23-án született Hajdúnánáson Vihar Béla költő, újságíró, aki elsőként állított össze tényfeltáró dokumentum-gyűjteményt a holokauszt eseményeiről és áldozatairól *Sárga könyv* címmel. Igazából ismertté talán az „*Egy katona megy a hóban”* című poémájával vált, melyet *Sinkovits Imre* tett népszerűvé szerte a világ magyarlakta területein. Költészete az ötvenes években nyerte el egyéni hangját. Filozofikus, biblikus hangnemű verseiben a szépség és a tisztaság mellett tett hitet. Szülőhelyét és lakóit sok versében ábrázolta.

1944. május 30-án kezdődött Vámospércsen a zsidó lakosság deportálása. Először (298 főt) Téglásra kísérték őket, majd június második felében a debreceni gettóba, ahonnan koncentrációs táborba hurcolták őket. A deportáló vonatok vagonjaiba 80 embert zsúfoltak be, s elindították Ausztriába, illetve Auschwitzba, ahol az idősebbeket és a gyerekeket azonnal halálba küldték. A deportálást 71 személy élte túl. Vámospércs 2000-ben állított emlékművet a deportáltak emlékére.

1954. máj. 9-én nyitották meg a Keleti-főcsatorna addig elkészült szakaszát. A csatorna építése 1941-ben kezdődött, 15 évig tartott, kiásásához 9 millió köbméter földet kellett megmozgatni. A munkában 1000 politikai fogoly is részt vett az Államvédelmi Hatóság szigorúan zárt szervezésében. A csatorna ma Tiszalök és Bakonszeg között húzódik, jelentősen segíti a Tiszántúl vízgazdálkodását. Ugyan nem lett hajózható, de a csatorna partján mintegy 550 hektár terület erdősítésére is sor került. Kiváló vízminőségének köszönhetően közel 42 halfajta él benne.

1975. máj. 27-én tíz magyar vállalat képviselője együttműködési szerződést írt alá a Kabai Cukorgyár tervezésére, beruházására és kivitelezésére. Az alapkő letételére 1977-ben került sor, ezt követően 26 hónap alatt épült fel a gyár. 1991-ben brit cég kezébe került. [Az Európai Unió cukorkvótája](https://hu.wikipedia.org/wiki/Az_Eur%C3%B3pai_Uni%C3%B3_cukorpiaci_rendtart%C3%A1sa) következtében 2006-ban bezárták, ezzel Kabán mintegy 200 dolgozó munkahelye szűnt meg. Az uniós cukorkvóta jövőre lejár, ami reményt adhat Kabán a termelés újraindítására, hiszen ott még megtalálhatók azok a technológiai eszközök, amelyek a gyártáshoz szükségesek.

1975. máj. 31-én a hajdúszoboszlói I. sz. Általános Iskola felvette a Gönczy Pál nevet. Gönczy Pál a város szülötte volt, a polgári szemléletű magyar népoktatás úttörő munkása. Nagy érdemeket szerzett az iskolák anyagi helyzetének megalapozásában. Az iskolát Hajdúszoboszló városa 15.000 korona kölcsönből és államsegélyből építette meg. A díszteremmel és 3 tanítói lakással is rendelkező iskola ünnepélyes átadására 1911. december 5-én került sor.

1991. máj. 1-én megszűnik Hajdúhadháztéglás településnév.A két nagyközséget 1984-ben egyesítették, de az ott lakók sem az egyesítést, sem az elnevezést nem tudták megszokni: először mozgalom indult a hajdú név visszaszerzéséért, majd a téglásiak kezdeményezésére a két település ismét önálló lett, és mindkettő városi címet kapott. Hajdúhadház nevezetessége a lapos fejű, nagyon vékony levelű káposzta, melyet a város helyi értékei között tart számon, s melynek termesztéséről és felhasználásáról a Gasztroangyal stábja készített filmet.

A hajdúhadháziak mint látjuk, helyi értékre alapozva kívánják fejleszteni gazdaságukat. Céljuk egy termelői együttműködés létrehozása, melyben az önkormányzati szervezetek is aktív segítséget nyújtanak azért, hogy a tágabb régió lakosai is megismerkedjenek a kiváló minőségű hagyományos ételükkel, és hogy mindenki tudja meg, hogy a hadházi káposzta az igazi!

1. ***napirendi pont***

„A Hajdú-Bihar Megyei Önkormányzat 2015. évi költségvetési rendeletének módosítása”

**Pajna Zoltán**

Kéri a közgyűlés tagjait tegyék meg hozzászólásaikat.

***Bizottsági vélemény***

**Mohácsi László**

A Pénzügyi Bizottság az előterjesztés elfogadását javasolja.

**Pajna Zoltán**

Megállapítja, hogy az előterjesztéshez hozzászólás, javaslat nincs.

**Szavazásra teszi fel a Hajdú-Bihar Megyei Önkormányzat 2015. évi költségvetéséről szóló rendelet-tervezetet, melyet a közgyűlés 16 igen, 0 nem szavazattal, 4 tartózkodás mellett elfogadva a következő rendeletet alkotja:**

**Hajdú-Bihar Megyei Önkormányzat Közgyűlésének**

**4/2016. (V. 9.) önkormányzati rendelete**

**a Hajdú-Bihar Megyei Önkormányzat 2015. évi költségvetéséről szóló 2/2015. (II. 2.) önkormányzati rendelet módosításáról**

A Hajdú-Bihar Megyei Önkormányzat Közgyűlése az Alaptörvény 32. cikk (2) bekezdésében meghatározott eredeti jogalkotói hatáskörében, az Alaptörvény 32. cikk (1) bekezdés f) pontjában meghatározott feladatkörében eljárva, a Hajdú-Bihar Megyei Önkormányzat Közgyűlése és Szervei Szervezeti és Működési Szabályzatáról szóló
1/2015. (II. 2.) önkormányzati rendelet 1. mellékletében meghatározott véleményezési jogkörében eljáró, Fejlesztési, Tervezési és Stratégiai Bizottság, Jogi, Ügyrendi és Társadalmi Kapcsolatok Bizottsága, valamint a Pénzügyi Bizottság véleményének kikérésével a következőket rendeli el:

**1. §**

A Hajdú-Bihar Megyei Önkormányzat 2015. évi költségvetéséről szóló 2/2015. (II. 2.) önkormányzati rendelet (a továbbiakban: Rendelet) 1. §-a helyébe a következő rendelkezés lép:

„1. §

1. Az önkormányzat közgyűlése az önkormányzat 2015. évi költségvetését 356.845 ezer forint költségvetési bevétellel és 460.439 ezer forint költségvetési kiadással hagyja jóvá. Megállapítja, hogy a költségvetés egyenlege 103.594 ezer forint költségvetési hiány, amelyből 103.213 ezer forint a működési költségvetési bevételek és kiadások, 381 ezer forint a felhalmozási költségvetési bevételek és kiadások egyenlege.
2. A költségvetési hiány finanszírozása belső forrásból, 103.594 ezer forint maradvány igénybevételével történik. A finanszírozási kiadások összege 22.640 ezer forint, amelyből 11.320 ezer forint finanszírozása belső forrásból, maradvány igénybevételével, míg 11.320 ezer forint finanszírozása az államháztartáson belüli megelőlegezéssel történik.
3. A költségvetés bevételi és kiadási főösszege 483.079 ezer forint. A bevételi főösszegen belül 356.845 ezer forint a költségvetési bevételi előirányzat összege, 126.234 ezer forint a finanszírozási bevétel összege. A kiadási főösszegen belül 460.439 ezer forint a költségvetési kiadási előirányzat összege, 22.640 ezer forint a finanszírozási kiadás összege.”

**2. §**

(1) A Rendelet 2. § (1) bekezdése helyébe a következő rendelkezés lép:

„(1) A megyei önkormányzat működési költségvetése:

 a) működési költségvetési bevételek mindösszesen: 352.678 ezer forint

 b) működési költségvetési kiadások mindösszesen: 455.891 ezer forint

 c) működési költségvetési egyenleg (hiány): -103.213 ezer forint ”

(2) A Rendelet 2. § (6) bekezdése helyébe a következő rendelkezés lép:

„(6) A közgyűlés a Hajdú-Bihar Megyei Önkormányzati Hivatal részére 180.075 ezer forint irányító szervi támogatást (intézményfinanszírozást) biztosít.”

**3. §**

A Rendelet 3. § (1) bekezdése helyébe a következő rendelkezés lép:

„(1) A közgyűlés az önkormányzat hivatalának 2015. évi bevételeit összesen 200.753 ezer forintban, kiadásait összesen 200.753 ezer forintban határozza meg a 3. a. melléklet szerint.”

**4. §**

A Rendelet 1.a., 2.a., 3.a. melléklete helyébe, e rendelet 1.a., 2.a., 3.a. melléklete lép.

**5. §**

E rendelet a kihirdetését követő napon lép hatályba.

|  |  |
| --- | --- |
| **Dr. Dobi Csaba**  | **Pajna Zoltán**  |
| **jegyző** | **a megyei közgyűlés elnöke** |







1. ***napirendi pont***

„A Hajdú-Bihar Megyei Önkormányzat 2015. évi zárszámadásáról szóló rendelet elfogadása”

**Pajna Zoltán**

Elmondhatják, hogy az önkormányzat kiegyensúlyozott gazdálkodást folytatott. Kéri a közgyűlés tagjait, tegyék meg hozzászólásaikat.

***Bizottsági vélemény***

**Mohácsi László**

A Pénzügyi Bizottság az előterjesztés elfogadását javasolja.

**Pajna Zoltán**

Megállapítja, hogy az előterjesztéshez további hozzászólás, javaslat nincs.

**Szavazásra teszi fel a Hajdú- Bihar Megyei Önkormányzat 2015. évi zárszámadásáról szóló rendelet-tervezetet, melyet a közgyűlés 20 igen, 0 nem szavazattal, 0 tartózkodás mellett elfogadva a következő rendeletet alkotja:**

**Hajdú-Bihar Megyei Önkormányzat Közgyűlésének**

**5/2016. (V. 9.) önkormányzati rendelete**

**a Hajdú- Bihar Megyei Önkormányzat 2015. évi zárszámadásáról**

A Hajdú-Bihar Megyei Önkormányzat Közgyűlése az Alaptörvény 32. cikk (2) bekezdésében meghatározott eredeti jogalkotói hatáskörében, az Alaptörvény 32. cikk (1) bekezdés f) pontjában meghatározott feladatkörében eljárva, a Hajdú-Bihar Megyei Önkormányzat Közgyűlése és Szervei Szervezeti és Működési Szabályzatáról szóló
1/2015. (II. 2.) önkormányzati rendelet 1. mellékletében meghatározott véleményezési jogkörében eljáró, Fejlesztési, Tervezési és Stratégiai Bizottság, Jogi, Ügyrendi és Társadalmi Kapcsolatok Bizottsága, valamint a Pénzügyi Bizottság véleményének kikérésével a következőket rendeli el:

**1. Az önkormányzat bevételei és kiadásai**

**1. §**

1. A Közgyűlés a Hajdú-Bihar Megyei Önkormányzat 2015. évi költségvetésének teljesítését 481.530 ezer forint bevételi főösszeggel, 328.296 ezer forint kiadási főösszeggel, 153.234 ezer forint maradvánnyal hagyja jóvá, e rendelet 1.a., 2.a. és 3.a. mellékletei szerint.
2. A Közgyűlés a Hajdú-Bihar Megyei Önkormányzat 2015. évi költségvetési bevételeinek teljesítését 355.296 ezer forint összegben, költségvetési kiadásainak teljesítését 316.976 ezer forint összegben, 38.320 ezer forint költségvetési egyenleggel, többlettel hagyja jóvá. A költségvetési egyenlegből 36.395 ezer forint a működési költségvetési bevételek és kiadások egyenlege, 1.925 ezer forint a felhalmozási költségvetési bevételek és kiadások egyenlege.
3. A Közgyűlés a finanszírozási bevételek teljesítését 126.234 ezer forint összegben, a finanszírozási kiadások teljesítését 11.320 ezer forint összegben hagyja jóvá. A finanszírozási bevételek és kiadások egyenlege 114.914 ezer forint többlet.
4. A Közgyűlés az európai uniós forrásból finanszírozott támogatással megvalósuló programok, projektek bevételeit és kiadásait e rendelet 1.b. melléklete szerinti tartalommal hagyja jóvá.
5. A Közgyűlés az önként vállalt feladatok előirányzatának 2015. évi felhasználását e rendelet 1.c. melléklete, a pénzeszközátadásokat e rendelet 1.d. melléklete szerint hagyja jóvá.
6. A Közgyűlés a felhalmozási kiadások beruházásonkénti teljesítését e rendelet 1.e. melléklete szerint jóváhagyja.
7. A Közgyűlés az önkormányzat 2015. évi összevont maradványát 153.234 ezer forintban állapítja meg. Közgyűlés az önkormányzat maradványát 151.057 ezer forint összegben, az önkormányzati hivatal maradványát 2.177 ezer forint összegben hagyja jóvá.
8. A Közgyűlés a maradvány felhasználását e rendelet 1.f. melléklete szerint hagyja jóvá.
9. A Közgyűlés megállapítja, hogy az önkormányzat 2015. évben közvetett támogatásokat nem nyújtott.
10. A Közgyűlés megállapítja, hogy adósságot keletkeztető ügyletből származó kötelezettsége 2015. évben nem keletkezett.
11. A Közgyűlés megállapítja, hogy az adósságot keletkeztető ügyletekhez történő hozzájárulás részletes szabályairól szóló 353/2011. (XII.30.) Korm. rendeletben meghatározottak szerinti saját bevétel összege 2015. évben 502 ezer forint.

**2. Az önkormányzati hivatalra vonatkozó rendelkezések**

**2. §**

1. A Közgyűlés az önkormányzati hivatal 2015. évi költségvetésének végrehajtását 171.918 ezer forint összes teljesített bevétellel és 169.741 ezer forint összes teljesített kiadással hagyja jóvá e rendelet 3.a. melléklete szerint.
2. A Közgyűlés az önkormányzati hivatal költségvetési bevételeinek teljesülését 10.448 ezer forint összegben, költségvetési kiadásainak teljesülését 169.741 ezer forint összegben állapítja meg.
3. A Közgyűlés az önkormányzati hivatal 1. § (7) bekezdésében jóváhagyott maradványát nem vonja el.

**3. Záró rendelkezések**

**3. §**

1. E rendelet 2016. május 12. napján lép hatályba.
2. E rendelet hatálybalépésével egyidejűleg hatályát veszti:
	1. a Hajdú-Bihar Megyei Önkormányzat 2015. évi költségvetéséről szóló 2/2015. (II. 5.) önkormányzati rendelet,
	2. a Hajdú-Bihar Megyei Önkormányzat 2014. évi zárszámadásról szóló 4/2015. (V. 12.) önkormányzati rendelet.

|  |  |
| --- | --- |
| **Dr. Dobi Csaba** | **Pajna Zoltán** |
| **jegyző** | **a megyei közgyűlés elnöke** |







 





1. ***napirendi pont***

„A Hajdú-Bihar Megyei Önkormányzat 2016. évi költségvetési rendeletének módosítása”

**Pajna Zoltán**

Kéri a közgyűlés tagjait, tegyék meg hozzászólásaikat.

***Bizottsági vélemény***

**Mohácsi László**

A Pénzügyi Bizottság az előterjesztés elfogadását javasolja.

***Kérdés, Hozzászólás***

**Tóth József**

Megkérdezi, milyen célokra kívánja az önkormányzat a pénzmaradványt fordítani.

**Pajna Zoltán**

A nemzetközi projektek vonatkozásában 190 M Ft összegben vállaltak kötelezettséget és ezeknek a projekteknek a finanszírozását tervezik biztosítani abban az esetben, ha a források lehívása akadályba ütközne, illetve az ügynökség munkáját is ebből a pénz maradványból segítenék, amennyiben arra szükség lenne, hogy célkitűzéseiket maradéktalanul teljesíteni tudják. Megállapítja, hogy az előterjesztéshez további hozzászólás, javaslat nincs.

**Szavazásra teszi fel a Hajdú-Bihar Megyei Önkormányzat 2016. évi költségvetési rendeletének módosításáról szóló rendelet-tervezete, melyet a közgyűlés 20 igen, 0 nem szavazattal, 0 tartózkodás mellett elfogadva a következő rendeletet alkotja:**

**Hajdú-Bihar Megyei Önkormányzat Közgyűlésének**

**6/2016. (V. 9.) önkormányzati rendelete**

**a Hajdú-Bihar Megyei Önkormányzat 2016. évi költségvetéséről szóló**

**1/2016. (II. 1.) önkormányzati rendelet módosításáról**

A Hajdú-Bihar Megyei Önkormányzat Közgyűlése az Alaptörvény 32. cikk (2) bekezdésében meghatározott eredeti jogalkotói hatáskörében, az Alaptörvény 32. cikk (1) bekezdés f) pontjában meghatározott feladatkörében eljárva, a Hajdú-Bihar Megyei Önkormányzat Közgyűlése és Szervei Szervezeti és Működési Szabályzatáról szóló
1/2015. (II. 2.) önkormányzati rendelet 1. mellékletében meghatározott véleményezési jogkörében eljáró, Fejlesztési, Tervezési és Stratégiai Bizottság, Jogi, Ügyrendi és Társadalmi Kapcsolatok Bizottsága, valamint a Pénzügyi Bizottság véleményének kikérésével a következőket rendeli el:

1. **§**

A Hajdú-Bihar Megyei Önkormányzat 2016. évi költségvetéséről szóló 1/2016. (II. 1.) önkormányzati rendelet (a továbbiakban: Rendelet) 1. §-a helyébe a következő rendelkezés lép:

**„1. §**

1. Az önkormányzat közgyűlése (továbbiakban: Közgyűlés) az önkormányzat 2016. évi költségvetését 331.356 ezer forint költségvetési bevétellel és 473.270 ezer forint költségvetési kiadással hagyja jóvá.
2. A Közgyűlés megállapítja, hogy a költségvetési bevételek és kiadások egyenlege 141.914 ezer forint hiány. A költségvetési hiány összegéből 135.378 ezer forint a működési költségvetés, 6.536 ezer forint a felhalmozási költségvetés hiánya.
3. A Közgyűlés a költségvetési hiányt belső forrásból, 141.914 ezer forint maradvány igénybevételével finanszírozza, az e célt szolgáló finanszírozási bevételek összege 141.914 ezer forint.
4. A Közgyűlés megállapítja, hogy a finanszírozási kiadások összege 11.320 ezer forint, amelyet maradvány igénybevételével finanszíroz.
5. A Közgyűlés a (3) és (4) bekezdésben rögzítettekre tekintettel a finanszírozási bevételek összegét 153.234 ezer forintban állapítja meg.”

**2. §**

(1) A Rendelet 2. § (1) – (2) bekezdései helyébe a következő rendelkezések lépnek:

„(1) A megyei önkormányzat működési költségvetése:

 a) működési költségvetési bevételek mindösszesen: 331.017 ezer forint

 b) működési költségvetési kiadások mindösszesen: 466.395 ezer forint

 c) működési költségvetési egyenleg (hiány): -135.378 ezer forint

(2) A megyei önkormányzat felhalmozási költségvetése:

 a) felhalmozási költségvetési bevételek mindösszesen: 339 ezer forint

 b) felhalmozási költségvetési kiadások mindösszesen: 6.875 ezer forint

 c) felhalmozási költségvetési egyenleg (hiány): -6.536 ezer forint ”

(2) A Rendelet 2. § (7) – (8) bekezdései helyébe a következő rendelkezések lépnek:

„(7) A közgyűlés a Hajdú-Bihar Megyei Önkormányzati Hivatal részére 193.939 ezer forint irányító szervi támogatást (intézményfinanszírozást) biztosít.

(8) A Közgyűlés a 2016. évi költségvetésben 93.930 ezer forint általános tartalékot, valamint 6.710 ezer forint céltartalékot különít el. A céltartalék az európai uniós és hazai forrásból megvalósuló pályázatok önerejének forrását szolgálja.”

(3) A Rendelet 2. § (11) bekezdése helyébe a következő rendelkezés lép:

„(11) A Közgyűlés a 2016. évi költségvetésben 22.161 ezer forint működési célú támogatást állapít meg a rendelet 6. melléklete szerint.”

**3. §**

(1) A Rendelet 3. § (1) bekezdése helyébe a következő rendelkezés lép:

„(1) A Közgyűlés az önkormányzat hivatalának 2016. évi költségvetési bevételeit 4.728 ezer forintban, költségvetési kiadásait 200.844 ezer forintban határozza meg. A költségvetés egyenlege 196.116 ezer forint hiány, amelyet 2.177 ezer forint maradvány igénybevételével, valamint 193.939 ezer forint irányító szervi támogatással finanszíroz a rendelet 3. melléklete szerint.”

(2) A Rendelet 3. § -a következő (4) bekezdéssel egészül ki:

„(4) A közgyűlés az önkormányzati hivatal 2016. évi engedélyezett létszámát 23 főben állapítja meg.”

**4. §**

A Rendelet 4. § (1) bekezdése helyébe a következő rendelkezés lép:

„(1) Az államháztartásról szóló törvény végrehajtásáról szóló 368/2011. (XII. 31.) Korm. rendelet (továbbiakban: Ávr.) 51. § (1) bekezdésében meghatározott rovatok terhére a költségvetési évben az önkormányzati hivatal esetében bruttó 16.030 ezer Ft összeghatárig vállalható kötelezettség.”

**5. §**

A Rendelet 5. § (1) bekezdése helyébe a következő rendelkezés lép:

„(1) E rendelet 6. mellékletében szereplő előirányzatok közül a bizottság dönt a bizottság által felhasználható előirányzatról, a közgyűlés elnöke dönt az elnöki hatáskörben felhasználható, valamint a Polgárőr szervezetek támogatása keret előirányzatról.”

**6.§**

A Rendelet 1., 2., 3., 4.a., 4.b., 5., 6., 7. melléklete helyébe, e rendelet 1., 2., 3., 4.a., 4.b., 5., 6., 7. melléklete lép.

**7. §**

E rendelet 2016. május 12. napján lép hatályba.

|  |  |
| --- | --- |
| **Dr. Dobi Csaba**  | **Pajna Zoltán**  |
| **jegyző** | **a megyei közgyűlés elnöke** |















1. ***napirendi pont***

„Jelentés a Hajdú-Bihar Megyei Önkormányzat és a Hajdú-Bihar Megyei Önkormányzati Hivatal 2015. évi belső ellenőrzéséről”

**Pajna Zoltán**

Kéri a közgyűlés tagjait, tegyék meg hozzászólásaikat. Megállapítja, hogy hozzászólás, javaslat nincs.

**Szavazásra teszi fel a 2015. évi belső ellenőrzési jelentésről szóló határozati javaslatot, melyet a közgyűlés 20 igen, 0 nem szavazattal, 0 tartózkodás mellett elfogadva a következő határozatot hozza:**

**37/2016. (V. 6.) MÖK határozat**

A Hajdú-Bihar Megyei Önkormányzat Közgyűlése a költségvetési szervek kontrollrendszeréről és belső ellenőrzéséről szóló 370/2011. (XII.31.) Korm. rendelet 49. § (3a) bekezdése alapján a Hajdú-Bihar Megyei Önkormányzat és a Hajdú-Bihar Megyei Önkormányzati Hivatal 2015. évi belső ellenőrzéséről szóló jelentést elfogadja.

1. ***napirendi pont***

„Pályázat benyújtása a TOP 1.2.1-15 kódszámú „Társadalmi és környezeti szempontból fenntartható turizmusfejlesztés” tárgyú felhívásra”

**Pajna Zoltán**

A program, amit benyújtani kívánnak elkészült, de a támogatási kérelem benyújtásának határideje módosult 2016. május 27-re. A megvalósítására 975 M Ft került elkülönítésre. Ez a pályázat lehetőséget ad arra, hogy a beruházások koncentráltan jelenjenek meg a megye településein, hiszen a magyar szürke hajtó utak behálózzák az egész megyét és ez által új munkahelyek és új fejlesztések is megvalósulhatnak. Jelentős infrastrukturális fejlesztéseket terveznek végrehajtani az érintett településeken. Felhívja a figyelmet arra, hogy a támogatás mértéke a projekt elszámolható költségeinek 100 %-a, azonban amennyiben a projekt egyes elemei nettó bevételt termelnek, a támogatási intenzitás mértéke csökkentésre kerül, ami önerő biztosítását teheti majd szükségessé. Ebben az esetben önerő biztosításáról szóló döntés meghozatala válhat majd szükségessé. Kéri a közgyűlés tagjait tegyék meg hozzászólásaikat. Megállapítja, hogy hozzászólás, javaslat nincs.

***Kérdés, Hozzászólás***

**Nagy Zsolt**

Megkérdezi, a megye határán túlnyúló kezdeményezésről van-e szó, a projektben részt vevő települések pályázhatnak-e a szabad keretre. Tudomása szerint több település kívánt részt venni korábban a programban, azok a települések, akik kiestek, kaptak-e tájékoztatást a projektről.

**Pajna Zoltán**

Ez egy megyei program, más megyében nincs információja arról, hogy elkülönítettek volna erre a célra forrást. Nagyon sokan érdeklődtek a program iránt, az első felmérések után 4 Mrd Ft összegre jöttek ki a fejlesztési igények, mely a megye teljes fejlesztési keretét elvitte volna, ezért határt kellett szabniuk. Egyébként a jelzett igények többször sem pénzügyileg, sem funkcionálisan nem illeszkedtek a programhoz. Fontos, hogy turisztikai értékűek legyenek azok a fejlesztések, melyek ráépülnek a programra. A résztvevő települések természetesen pályázhatnak a turisztikai forrás szabad keretére. Megállapítja, hogy az előterjesztéshez további hozzászólás, javaslat nincs.

**Szavazásra teszi fel a TOP pályázati felhívásra a *„*Magyar Szürkék Útja – kulturális tematikus útvonal Hajdú-Bihar megyében” címmel támogatási kérelem benyújtásáról szóló határozati javaslatot, melyet a közgyűlés 20 igen, 0 nem szavazattal, 0 tartózkodás mellett elfogadva a következő határozatot hozza:**

**38/2016. (V. 6.) MÖK határozat**

A Hajdú-Bihar Megyei Önkormányzat Közgyűlése a területfejlesztésről és területrendezésről szóló 1996. évi XXI. törvény 11. § *bg)* pontja alapján, figyelemmel a Magyarország helyi önkormányzatairól szóló 2011. évi CLXXXIX. törvény 107. §-ára

1./ a Terület- és településfejlesztési Operatív Program keretében kiírt „Társadalmi és környezeti szempontból fenntartható turizmusfejlesztés” című, TOP-1.2.1-15 kódszámú pályázati felhívásra a Hajdú-Bihar Megyei Önkormányzat, mint konzorciumvezető *„*Magyar Szürkék Útja – kulturális tematikus útvonal Hajdú-Bihar megyében” címmel támogatási kérelmet nyújt be a 975 millió forint összköltségvetésű - melyben a Hajdú-Bihar Megyei Önkormányzatra eső költségvetés összege 160 millió forint – projekt 100 %-os támogatásának elnyerése érdekében.

2./ A Közgyűlés az 1./ pont szerinti támogatási kérelmet a következő települési önkormányzatokkal konzorciumban nyújtja be: Balmazújváros Város Önkormányzata, Hajdúböszörmény Város Önkormányzata, Hajdúnánás Város Önkormányzata, Hajdúszoboszló Város Önkormányzata, Hortobágy Község Önkormányzata, Nagyhegyes Község Önkormányzata, Nádudvar Város Önkormányzata

3./ A közgyűlés felhatalmazza elnökét az 1./ pontban foglalt pályázatban történő részvételhez szükséges konzorciumi megállapodások aláírására.

4./ A közgyűlés felkéri elnökét, hogy az 1./ pontban foglalt pályázati kérelem benyújtásáról gondoskodjon.

**Végrehajtásért felelős:** Pajna Zoltán, a megyei közgyűlés elnöke

**Határidő**: 2016. május 27.

1. ***napirendi pont***

„Tag és póttag delegálása a Terület-és településfejlesztési Operatív Program döntés-előkészítő bizottságaiba”

**Pajna Zoltán**

Az előterjesztés az ülés előtt kiosztásra került, mely szerint a döntés-előkészítő bizottságba történő tag delegálására a megyei önkormányzat jogosult és azért is fontos, mert a meghirdetett felhívásokra benyújtott támogatási kérelmekkel kapcsolatban a döntés-előkészítő bizottság tesz javaslatot az Irányító Hatóság vezetője számára. A javaslat arról szól, hogy az önkormányzat vezetői kerüljenek delegálásra, a „Társadalmi és környezeti szempontból fenntartható turizmusfejlesztés”, valamint a „Megyei szintű foglalkoztatási megállapodások, foglalkoztatási-gazdaságfejlesztési együttműködések” című TOP-os programba összeférhetetlenség miatt került a két turisztikai szakember,illetve a két polgármester delegálásra. Kéri a közgyűlés tagjait tegyék meg hozzászólásaikat. Megállapítja, hogy az előterjesztéshez további hozzászólás, javaslat nincs.

**Szavazásra teszi fel a Terület-és településfejlesztési Operatív Program döntés-előkészítő bizottságaiba tag és póttag delegálásáról szóló határozati javaslatot, melyet a közgyűlés 20 igen, 0 nem szavazattal, 0 tartózkodás mellett elfogadva a következő határozatot hozza:**

**39/2016. (V. 6.) MÖK határozat**

A Hajdú-Bihar Megyei Önkormányzat Közgyűlése a 2014-2020 programozási időszakban az egyes európai uniós alapokból származó támogatások felhasználásának rendjéről szóló 272/2014. (XI. 5.) Korm. rendelet 57/A. § (2) bekezdése és 1. melléklete 36.3 pontjának d) alpontja alapján

1./ a 272/2014. (XI. 5.) Korm. rendelet Egységes Működési Kézikönyv című 1. mellékletének 36.1 pontja alapján a Nemzetgazdasági Minisztérium Regionális Fejlesztési Programokért Felelős Helyettes Államtitkársága, mint TOP Irányító Hatóság által felállításra kerülő döntés-előkészítő bizottságba tagként, illetőleg póttagként az alábbi személyeket delegálja:

1. TOP – 1.1.1 Ipari parkok, iparterületek fejlesztése

tagként: Pajna Zoltán

póttagként: Tasi Sándor

1. TOP – 1.1.3 Helyi gazdaságfejlesztés

tagként: Pajna Zoltán

póttagként: Bulcsu László

1. TOP – 1.2.1 Társadalmi és környezeti szempontból fenntartható turizmusfejlesztés

tagként: Halasi Csaba a Debrecen és Hortobágy Turizmusáért Egyesület elnöke

póttagként: Katona Ilona Magyar Turizmus Zrt. Észak-alföldi Regionális Marketing Igazgatóság igazgatója

1. TOP – 1.3.1 Gazdaságfejlesztést és a munkaerő mobilitás ösztönzését szolgáló közlekedésfejlesztés

tagként: Pajna Zoltán

póttagként: Tasi Sándor

1. TOP – 1.4.1 A foglalkoztatás és az életminőség javítása családbarát, munkába állást segítő intézmények, közszolgáltatások fejlesztésével

tagként: Pajna Zoltán

póttagként: Bulcsu László

1. TOP – 2.1.2 Zöld város kialakítása

tagként: Pajna Zoltán

póttagként: Tasi Sándor

1. TOP – 2.1.3 Települési környezetvédelmi infrastruktúra-fejlesztések

tagként: Pajna Zoltán

póttagként: Bulcsu László

1. TOP – 3.2.1 Önkormányzati épületek energetikai korszerűsítése

tagként: Pajna Zoltán

póttagként: Tasi Sándor

1. TOP – 3.2.2 Önkormányzatok által vezérelt, a helyi adottságokhoz illeszkedő, megújuló energiaforrások kiaknázására irányuló energiaellátás megvalósítása, komplex fejlesztési programok keretében

tagként: Pajna Zoltán

póttagként: Tasi Sándor

1. TOP – 4.1.1 Egészségügyi alapellátás infrastrukturális fejlesztése

tagként: Pajna Zoltán

póttagként: Tasi Sándor

1. TOP – 4.2.1 Szociális alapszolgáltatások infrastruktúrájának bővítése, fejlesztése

tagként: Pajna Zoltán

póttagként: Bulcsu László

1. TOP – 5.2.1 A társadalmi együttműködés erősítését szolgáló helyi szintű komplex programok

tagként: Pajna Zoltán

póttagként: Bulcsu László

1. TOP – 5.1.1 Megyei szintű foglalkoztatási megállapodások, foglalkoztatási-gazdaságfejlesztési együttműködések

tagként: Csáfordi Dénes, Hajdúhadház polgármestere

póttagként: Szőllősi Sándor, Bocskaikert polgármestere

2./ A közgyűlés felhatalmazza az 1./ pontban meghatározott személyeket a képviselet ellátásával összefüggő nyilatkozatok megtételére, dokumentumok aláírására.

**Végrehajtásért felelős:** határozat 1./ pontjában meghatározott személyek

**Határidő:** azonnal

3./ A közgyűlés felkéri elnökét, hogy döntéséről az Irányító Hatóságot tájékoztassa.

**Végrehajtásért felelős:** Pajna Zoltán, a közgyűlés elnöke

**Határidő:** azonnal

1. ***napirendi pont***

„A Hajdú-Bihar Megyei Fejlesztési Ügynökség Nonprofit Kft. 2015. évi számviteli törvény szerinti beszámolójának elfogadása”

**Pajna Zoltán**

A korábbi években az ügynökség 10 M Ft éves támogatást kapott, az elmúlt évben viszont már nem kapott pénzügyi támogatást, mégis eredményesen működött és reményeik szerint a megye meghatározó pályázatíró ügynöksége lesz az elkövetkező időben. Felkéri Korbeák Györgyöt, a Hajdú-Bihar megyei Fejlesztési Ügynökség ügyvezető igazgatóját, tartsa meg előadását.

**Korbeák György**

Az ügynökség árbevétele az előző évhez képest 22, 4 %-kal növekedett, míg az anyagi jellegű kiadásaik 14, 8 %-kal csökkentek. Az üzleti tevékenységükből származó bevételük 7 M Ft fölé emelkedett. Ez annak is köszönhető, hogy a korábbi 5 fő helyett már 21 fő dolgozik az ügynökségen. Míg 2014-ben 30 pályázatot nyújtott be az ügynökség, 2015-re ez a szám 105-re emelkedett. A szervezeti felépítésüket is a feladatokhoz igazították. A 3 főből álló menedzsment mellett a TOP csoportban 13 fő, míg a vidékfejlesztéssel foglalkozó VP csoportban 5 fő dolgozik. A helyi vállalkozókat kihelyezett irodák létrehozásával tervezik segíteni, elsőként Berettyóújfalu településen, ahol már 2 fő dolgozik. Munkatársai az elmúlt időszakban kiírt 11 pályázati felhívásra

110 db pályázatot nyújtottak be. Az ügynökség jogi, pénzügyi és adminisztrációs feladatainak ellátását az ügyvezetői feladatok és a munkatársak munkafeltételeinek biztosítása mellett a menedzsment végzi. A 2016-os terveik között szerepel, hogy a benyújtott pályázatok számát 300 db-ra emeljék, az előkészítő feladatok mellett projekt menedzsment feladatok ellátását, valamint kiemelt pályázati források projektmenedzsmentjét tervezik. Egyéb feladataik között a Foglalkoztatási Paktumban konzorciumi partnerként vesznek részt, több település helyi stratégiáinak és területfejlesztési koncepciójának a kidolgozásában is szerepet vállalnak. Tervezik a lovas turisztikában és horgász turizmusban is részvételüket, illetve a gyakornoki program elindítását. Elsődleges céljuk, hogy a megyébe minél több forrást tudjanak szerezni és ez által a megyei önkormányzatot is meg tudják erősíteni.

**Pajna Zoltán**

Az ügynökség gyakorlatilag úgy működik, mint a hivatal egyik osztálya. Heti rendszerességgel részt vesznek a megbeszéléseken. Elmondhatja, hogy minden olyan lehetőséggel élnek, melyek által a megye profitálhat. Ezt támasztja alá az is, hogy már a következő ülésre előkészítenek egy megállapodást, mely az energetika területével kapcsolatos. Az elhangzott eredményeket a felkészült szakemberi háttérrel tudták elérni és ehhez az is szükséges, hogy anyagilag is meg tudják a munkájukat becsülni. Kéri a közgyűlés tagjait tegyék meg hozzászólásaikat.

 ***Hozzászólás***

**Tóth József**

Olyan ambiciózus tervekről hallhattak a beszámolóban, mely a korábbi évekre nem volt jellemző. Kockázatot a támogatási szerződések megkötésének csúszása jelenthet, de a korábbi napirendi pont tárgyalásánál elhangzott, hogy likviditási problémák esetén az általános tartalék terhére biztosítanák a szükséges fedezetet. Véleménye szerint pozitív irányú változás kezdődött el az ügynökségnél, munkájukhoz további sok sikert kíván.

**Pajna Zoltán**

Mára megfordult a helyzet, hiszen korábban a decentralizált források elosztásában működött közre az ügynökség, míg mára már forrásokat szerez. Elmondhatják, hogy igen aktív munkát folytat az ügynökség. Ahogy az ügyvezető el mondta, tervezik az ügynökségen belül egy újabb csoport létrehozását is, akik az operatív programokkal foglalkoznának. Kiosztásra került az előterjesztéshez egy ötödik határozati javaslat is, melyben az ügyvezető igazgató díjazására tesz javaslatot. Megállapítja, hogy további hozzászólás, javaslat nincs.

**Szavazásra teszi fel a Hajdú-Bihar Megyei Fejlesztési Ügynökség Nonprofit Kft. 2015. évi szakmai és számviteli beszámolójáról szóló határozati javaslatot, amit a közgyűlés 20 igen, 0 nem szavazattal, 0 tartózkodás mellett elfogadva a következő határozatot hozza:**

**40/2016. (V. 6.) MÖK határozat**

A Hajdú-Bihar Megyei Önkormányzat Közgyűlése a Polgári Törvénykönyvről szóló 2013. évi V. törvény 3:109. § (2) bekezdése alapján

1./ elfogadja a Hajdú-Bihar Megyei Fejlesztési Ügynökség Nonprofit Kft. 2015. évi – a határozat mellékletei szerinti – szakmai és számviteli beszámolóját.

2./ A közgyűlés a 2015. gazdasági évet 37 320 e Ft mérlegfőösszeg mellett, 7589 e Ft mérleg szerinti eredménnyel fogadja el.

3./ A közgyűlés felkéri elnökét, hogy határozatáról a Hajdú-Bihar Megyei Fejlesztési Ügynökség Nonprofit Kft. ügyvezetőjét tájékoztassa.

**Végrehajtásért felelős:** Pajna Zoltán, a megyei közgyűlés elnöke

**Határidő:** 2016. május 13.

(A határozat melléklete a jegyzőkönyv mellékletét képezi).

**Szavazásra teszi fel a Hajdú-Bihar Megyei Fejlesztési Ügynökség Nonprofit Kft. 2015. évi üzleti tervéről szóló határozati javaslatot, amit a közgyűlés 20 igen, 0 nem szavazattal, 0 tartózkodás mellett elfogadva a következő határozatot hozza:**

**41/2016. (V. 6.) MÖK határozat**

A Hajdú-Bihar Megyei Önkormányzat Közgyűlése a Polgári Törvénykönyvről szóló 2013. évi V. törvény 3:109. § (2) bekezdése alapján

1./ a Hajdú-Bihar Megyei Fejlesztési Ügynökség Nonprofit Kft. 2016. évi üzleti tervét 187 223 eFt tervezett bevétellel és 136 579 eFt kiadással, a határozat melléklete szerint elfogadja.

2./ A közgyűlés felkéri elnökét, hogy határozatáról a Hajdú-Bihar Megyei Fejlesztési Ügynökség Nonprofit Kft. ügyvezetőjét tájékoztassa.

**Végrehajtásért felelős:** Pajna Zoltán, a megyei közgyűlés elnöke

Korbeák György, ügyvezető

**Határidő:** 2016. május 13.

(A határozat melléklete a jegyzőkönyv mellékletét képezi).

**Szavazásra teszi fel a Hajdú-Bihar Megyei Fejlesztési Ügynökség Nonprofit Kft. ügyvezetője részére 2 havi prémium megállapításáról szóló határozati javaslatot, amit a közgyűlés 15 igen, 0 nem szavazattal, 5 tartózkodás mellett elfogadva a következő határozatot hozza:**

**42/2016. (V. 6.) MÖK határozat**

A Hajdú-Bihar Megyei Önkormányzat Közgyűlése a Polgári Törvénykönyvről szóló 2013. évi V. törvény 3:109. § (2) bekezdése alapján, figyelemmel a 29/2015. (II. 20.) MÖK határozatban foglaltakra

1./ megállapítja, hogy Korbeák Györgyöt, a Hajdú-Bihar Megyei Fejlesztési Ügynökség Nonprofit Kft. ügyvezetőjét - a 2015. évi prémiumfeltételek értékelése alapján - 2 havi alapbérének megfelelő prémium illeti meg, melynek kifizetéséről - likviditásának biztosítása mellett - a társaság gondoskodik.

2./ A közgyűlés felkéri elnökét, hogy határozatáról a Hajdú-Bihar Megyei Fejlesztési Ügynökség Nonprofit Kft. ügyvezetőjét tájékoztassa.

**Végrehajtásért felelős:** Pajna Zoltán, a megyei közgyűlés elnöke

**Határidő:** 2016. május 13.

**Szavazásra teszi fel a Hajdú-Bihar Megyei Fejlesztési Ügynökség Nonprofit Kft. ügyvezetője részére 2016. évi prémiumfeladatok kitűzéséről szóló határozati javaslatot, amit a közgyűlés 15 igen, 0 nem szavazattal, 5 tartózkodás mellett elfogadva a következő határozatot hozza:**

**43/2016. (V. 6.) MÖK határozat**

A Hajdú-Bihar Megyei Önkormányzat Közgyűlése a Polgári Törvénykönyvről szóló 2013. évi V. törvény 3:109. § (2) bekezdésében meghatározott hatáskörében eljárva, a 18/2010. (II. 12.) MÖK határozat mellékletét képező, a Hajdú-Bihar Megyei Önkormányzat tulajdonában álló gazdasági társaságok működéséről szóló szabályzat 3.2. pontja alapján

1./ a Hajdú-Bihar Megyei Fejlesztési Ügynökség Nonprofit Kft. ügyvezetője részére 2016. évre a következő prémiumfeladatokat tűzi ki:

* a társaságnak lejárt köztartozása (adó, társadalombiztosítási járulék, vám, stb.) ne álljon fenn az üzleti év végén,
* a társaság adózás előtti vállalkozási eredménye számviteli értelemben pozitív (a pénzügyi beszámoló kiegészítő része külön tartalmazza a nonprofit és a vállalkozási eredményt) legyen.

A kitűzött feladatok teljesítése esetén az ügyvezetőt 2 havi alapbérének megfelelő prémium illeti meg.

A prémiumfeladatok teljesítésének értékelésére a 2016. évi üzleti évet lezáró beszámoló és mérleg elfogadásakor kerül sor.

2./ A közgyűlés felkéri elnökét, hogy határozatáról a Hajdú-Bihar Megyei Fejlesztési Ügynökség Nonprofit Kft. ügyvezetőjét tájékoztassa.

**Végrehajtásért felelős:** Pajna Zoltán, a megyei közgyűlés elnöke

**Határidő:** 2016. május 13.

**Szavazásra teszi fel a Hajdú-Bihar Megyei Fejlesztési Ügynökség Nonprofit Kft. ügyvezetője díjazásáról szóló határozati javaslatot, amit a közgyűlés 15 igen, 0 nem szavazattal, 5 tartózkodás mellett elfogadva a következő határozatot hozza:**

**44/2016. (V. 6.) MÖK határozat**

A Hajdú-Bihar Megyei Önkormányzat Közgyűlése a Polgári Törvénykönyvről szóló 2013. évi V. törvény 3:109. § (2) és (4) bekezdéseiben meghatározott hatáskörében eljárva,

1./ a Hajdú-Bihar Megyei Fejlesztési Ügynökség Nonprofit Kft. ügyvezetőjének díjazását 2016. június 1. napjától bruttó 480 000 Ft/hó összegben állapítja meg.

2./ A közgyűlés felkéri elnökét a munkaszerződés módosítás aláírására, a szükséges intézkedések megtételére.

**Végrehajtásért felelős:** Pajna Zoltán, a megyei közgyűlés elnöke

**Határidő:** 2016. május 20.

1. ***napirendi pont***

„Tájékoztató az INNOVA Nonprofit Kft. 2015. évi számviteli törvény szerinti beszámolójáról”

**Pajna Zoltán**

Kéri a közgyűlés tagjait tegyék meg hozzászólásaikat. Megállapítja, hogy hozzászólás, javaslat nincs.

**Szavazásra teszi fel az INNOVA Észak-Alföld Nonprofit Kft. 2015. évi számviteli törvény szerinti beszámolójáról szóló határozati javaslatot, melyet a közgyűlés 20 igen, 0 nem szavazattal, 0 tartózkodás mellett elfogadva a következő rendeletet hozza:**

**45/2016. (V. 6.) MÖK határozat**

A Hajdú-Bihar Megyei Önkormányzat Közgyűlése a Hajdú-Bihar Megyei Önkormányzat Közgyűlése és Szervei Szervezeti és Működési Szabályzatáról szóló 1/2015. (II. 2.) önkormányzati rendelet 18. § (1) bekezdés c) pontjára figyelemmel

1./ az INNOVA Észak-Alföld Nonprofit Kft. 2015. évi számviteli törvény szerinti beszámolójáról szóló tájékoztatót tudomásul veszi.

2./ A közgyűlés javasolja elnökének a cég 2015. évi számviteli törvény szerinti beszámolója elfogadását a társaság taggyűlésén.

3./ A közgyűlés felkéri elnökét a határozat ügyvezető részére történő megküldésére.

**Végrehajtásért felelős:** Pajna Zoltán, a megyei közgyűlés elnöke

**Határidő:** 2016. május 31.

1. ***napirendi pont***

„Az Észak-Alföldi Regionális Fejlesztési Ügynökség Nonprofit Kft. „v.a.” 2015. évi számviteli törvény szerinti beszámolójának elfogadása”

**Pajna Zoltán**

Kéri a közgyűlés tagjait tegyék meg hozzászólásaikat. Megállapítja, hogy hozzászólás, javaslat nincs.

**Szavazásra teszi fel az ÉARFÜ Észak-Alföldi Regionális Fejlesztési Ügynökség Közhasznú Nonprofit Korlátolt Felelősségű Társaság 2015. évi Éves Beszámolójáról szóló határozati javaslatot, amit a közgyűlés 20 igen, 0 nem szavazattal, 0 tartózkodás mellett elfogadva a következő határozatot hozza:**

**46/2016. (V. 6.) MÖK határozat**

A Hajdú-Bihar Megyei Önkormányzat Közgyűlése a területfejlesztésről és a területrendezésről szóló 1996. évi XXI. törvény 29. § (2)-(3) bekezdése alapján – mint az ÉARFÜ Észak-Alföldi Regionális Fejlesztési Ügynökség Közhasznú Nonprofit Korlátolt Felelősségű Társaság „v. a.” (a továbbiakban: Társaság) egyik tulajdonosa -, figyelemmel a Polgári Törvénykönyvről szóló 2013. évi V. törvény 3: 109. § (2) bekezdésére, az egyesülési jogról, a közhasznú jogállásról, valamint a civil szervezetek működéséről és támogatásáról szóló 2011. évi CXXV. törvény 46. § (1) bekezdésére, továbbá a Társasági Szerződésnek a kizárólagos taggyűlési hatásköröket rögzítő II. fejezet 1.2. a) pontjára

1./ elfogadja a Társaság 2015. évi Éves Beszámolóját (mérleg, eredmény-kimutatás, kiegészítő melléklet, közhasznúsági jelentés, üzleti jelentés) a határozat mellékletei szerint,280.456 e Ft mérlegfőösszeggel -2.840 e Ftmérleg szerinti eredménnyel.

2./ A közgyűlés felhatalmazza elnökét, hogy határozatát a Társaság taggyűlésén képviselje.

**Végrehajtásért felelős:** Pajna Zoltán, a megyei közgyűlés elnöke

**Határidő:** 2016. május 31.

(A határozat melléklete a jegyzőkönyv mellékletét képezi.)

1. ***napirendi pont***

„A Hajdú-Bihar Megyei Vállalkozásfejlesztési Alapítvány 2015. évi beszámolójának elfogadása és mérlegének megállapítása”

**Pajna Zoltán**

Kéri a közgyűlés tagjait tegyék meg hozzászólásaikat. Megállapítja, hogy hozzászólás, javaslat nincs.

**Szavazásra teszi fel a Hajdú-Bihar Megyei Vállalkozásfejlesztési Alapítvány 2015. évi szakmai- és gazdálkodási tevékenységéről szóló beszámoló elfogadásáról szóló határozati javaslatot, melyet a közgyűlés 20 igen, 0 nem szavazattal, 0 tartózkodás mellett elfogadva a következő határozatot hozza:**

**47/2016. (V. 6.) MÖK határozat**

A Hajdú-Bihar Megyei Önkormányzat Közgyűlése az egyesülési jogról, a közhasznú jogállásról, valamint a civil szervezetek működéséről és támogatásáról szóló 2011. évi CLXXV. törvény 29. §-a szerint

1. a Hajdú-Bihar Megyei Vállalkozásfejlesztési Alapítvány 2015. évi szakmai- és gazdálkodási tevékenységéről szóló beszámolót a határozat mellékletei szerinti tartalommal elfogadja.
2. A közgyűlés felkéri elnökét a határozat ügyvezető igazgató részére történő megküldésére.

**Végrehajtásért felelős:** Pajna Zoltán, a közgyűlés elnöke

**Határidő:** 2016. május 31.

(A határozat melléklete a jegyzőkönyv mellékletét képezi.)

***12. napirendi pont***

„Sportösztöndíj adományozása”

**Pajna Zoltán**

Zárt ülést rendel el.

**(A zárt ülésről külön jegyzőkönyv készül.)**

***Különfélék***

**Pajna Zoltán**

Tájékoztatja a közgyűlést, hogy a közgyűlés következő munkaülésére várhatóan 2016. június 24-én (péntek) kerül sor Hajdúböszörményben. Megköszöni az ülésen való részvételt, az ülést 13. 25-kor bezárja.

**Készült: Debrecen, 2016. május 19.**

|  |  |
| --- | --- |
| **Dr. Dobi Csaba****jegyző** | **Pajna Zoltán****a megyei közgyűlés elnöke** |